****

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Lp Madis Timpson Teie: 21.05.2024 nr 10-4/4356-1**

**Justiitsminister**

**Justiitsministeerium Meie: 18.07.2024 nr 6**

**Teema:** **Arvamuse küsimine uue tarbijakrediidi direktiivi (2023/2225/EL) ülevõtmise valikute kohta**

Täname kaasamast Euroopa Parlamendi ja nõukogu direktiivi (EL) 2023/2225, 18. oktoober 2023, mis käsitleb tarbijakrediidilepinguid ja millega tunnistatakse kehtetuks direktiiv 2008/48/EÜ (edaspidi lühendatult uus tarbijakrediidi direktiiv või direktiiv), ülevõtmisse siseriiklikusse õigusesse.

Allpool edastame Eesti Liisingühingute Liidu poolse üldise arvamusavalduse. Kuna hetkel on ülevõtmine alles algusfaasis, siis soovime konkreetsemaid ettepanekuid teha edaspidi, kui seaduseelnõu on täpsemalt ette valmistatud.

ETTEPANEKUD:

Palume tõsiselt kaaluda võimalust, et omandamisvõimaluseta liisingulepingud (loe: kasutusrent) skoopist välja jätta. Kui kasutusrendile tarbijakrediidi reeglid ei kohalduks, muudaks see meie hinnangul selle teenuse hinda tarbijale soodsamaks, sest liisinguandjale kaasnevaid riske oleks sel juhul vähem ning tarbijalt oleks võimalik küsida väiksemas summas sissemaksu.

Samuti toetame tänaste reklaamipiirangute leevendamist. Direktiividega ei ole nõutud, et tarbijale suunatud krediiditoote reklaamis tohib esitada üksnes RekS § 29 sätestatud teavet. Kindlasti tuleks asendada § 29 lg 3 sõnad „on lubatud esitada üksnes“ sõnadega „tuleb vähemalt esitada“.

Seosmüüki vastavalt art 14 lõigetele 2 ja 3 tuleks lubada, sest mõne toote või tuleviku toote osas oleks oluline jätta see võimalus avatuks.

Andmebaaside kasutamine krediidivõime hindamisel – üldine kogemus ütleb, et andmebaaside kvaliteet on väga erinev, lisaks ei ole kindlust nende tasuta kasutusele. Pigem pooldame positiivse krediidiregistri kohustuse sätestamist.

Seotud krediidilepingute (art 27) osas teeksime ettepaneku, et seadus peaks võimaldama kliendiga kokku leppida selles, et ostulepingust taganemise korral täidab klient seotud krediidilepingut (nt liisingulepingut) seni kuni müüja on tagastanud ostuhinna.

Me ei pea põhjendatuks kehtiva regulatsiooni muutmist viivisemäära osas, samuti ei toeta me krediidi kulukuse määra ülempiiri vähendamist.

Lugupidamisega,

Reet Hääl

Tegevdirektor

/allkirjastatud digitaalselt/

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kontakt: +372 50 12 088; liising@liisingliit.ee; [www.liisingliit.ee](http://www.liisingliit.ee)